जमशेदपुर. बिरसानगर में मंगलवार को दिनभर माहौल गरमाया रहा। पहले बिरसा सेवा दल ने भगवान बिरसा मुंडा की प्रतिमा का शुद्धिकरण यह कहते हुए किया कि मुख्यमंत्री रघुवर दास के कार्यक्रम से प्रतिमा स्थल अपवित्र हो गया है। बाद में भाजपा कार्यकर्ताओं ने यहां पहुंचकर अपने हिसाब से साफ-सफाई की। एक दिन पहले मुख्यमंत्री ने बिरसा मुंडा की प्रतिमा पर माल्यार्पण और बिरसा पहाड़ी के सौंदर्यीकरण की योजना का शिलान्यास किया था।
बिरसा सेवा दल के अध्यक्ष कुंजल लकड़ा के नेतृत्व में सुबह 10 बजे कई लोग लोटा, कलश में पानी, गोबर, धूप, अगरबत्ती लेकर बिरसा संडे मार्केट आए। इनमें महिलाएं भी थीं। उन्होंने प्रतिमा पर सीएम द्वारा सोमवार को चढ़ाए गए माला को निकालकर फेंकना शुरू कर किया। फिर भगवान बिरसा की प्रतिमा के पैर को धोया। गोबर से लीपा। फिर पानी से धोया। आदिवासियों के परंपरागत पुजारी ने वहां धूप और अगरबत्ती दिखाई। दीपक जलाकर पूजा की।
सीएम ने बिरसा मुंडा की प्रतिमा में जो माला पहनाई थी, उसे फेंक दिया और नई माला पहनाई। झारखंड समान अधिकार मंच ने भी बिरसा सेवा दल का साथ दिया। सूचना मिली तो पुलिस के शीर्ष अफसर पहुंचे। भाजपा नेता और कार्यकर्ता भी बिरसा संडे मार्केट में इकट्ठा हो गए।
मुख्यमंत्री आवास से संयम बरतने का संदेश आया तो भाजपाई हट गए। पुलिस अफसरों ने भी संयम बरता और मामले को बिगड़ने नहीं दिया।
भगवान बिरसा के शुद्धिकरण के बाद बिरसा सेवा दल व मालिकाना हक संघर्ष समिति के लोग नीचे आए। सीएम ने एक दिन पहले शिलापट्ट का अनावरण किया था। उस स्थान को गोबर से लीपा, फिर पानी से धोया। नारेबाजी भी की। जमशेदपुर पूर्वी से विधानसभा चुनाव लड़ चुके मुन्ना शर्मा भी कार्यक्रम में शामिल हुए। वे झारखंड समान अधिकार मंच के संयोजक हैं। कार्यक्रम में यूके शर्मा, देवाशीष नायक, राजन गोराई, किंग कुजूर, मुन्ना भट्ट, राजेश झा, कृष्णा रविदास, हेलेन आदि शामिल हुए।
भगवान को अपवित्र किया- कुंजल
बिरसा सेवा दल के अध्यक्ष कुंजल लकड़ा ने कहा बिरसा मुंडा हमारे भगवान हैं। रघुवर दास आदिवासी विरोधी हैं। उन्होंने प्रतिमा को छूकर अपवित्र कर दिया इसलिए शुद्धिकरण करना पड़ा। उन्होंने कहा कि 1995 से 2014 तक मालिकाना हक का वायदा उन्हें याद था। मुख्यमंत्री बनने के बाद हमारे भगवान के सामने झूठ बोल रहे हैं। पूर्ण बहुमत की सरकार में सीएम बनने के बाद मालिकाना हक के मामले को भूल गए। जबरन सीएनटी एवं एसपीटी एक्ट में संशोधन कर दिए हैं।
दोषियों पर कार्रवाई हो- भाजपाई
सीएम द्वारा लगाए गए शिलापट्ट को गोबर से धोने की सूचना पाकर भाजपा के प्रदेश कार्यसमिति सदस्य कमलेश सिंह, भाजयुमो जिलाध्यक्ष मनोज वाजपेयी, सत्य प्रकाश सिंह, अंकित आनंद, बोल्टू सरकार, काजू सांडिल समेत कई नेता बिरसानगर पहुंच गए। हो हल्ला शुरू हो गया। जमशेदपुर अक्षेस के विशेष पदाधिकारी दीपक सहाय एवं यातायात डीएसपी विवेकानंद ठाकुर भी गए। गलत कार्य करने वालों पर कार्रवाई का आश्वासन मिला तो भाजपाई शांत हुए।
awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva